CHO วิ่งฉิวรอกำไรพีกปีนี้ไตรมาส 4
นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บริษัท ช.ทวี ดอลลาเซียน (CHO) เปิดเผยว่า ผลงานในไตรมาสแรก มีกำไรสุทธิเพียง 3.4 ล้านบาท
17 พ.ค. 2556

นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บริษัท ช.ทวี ดอลลาเซียน (CHO) เปิดเผยว่า ผลงานในไตรมาสแรก มีกำไรสุทธิเพียง 3.4 ล้านบาท ลดลงเมื่อเทียบกับกำไรสุทธิ 12.19 ล้านบาท ในช่วงเดียวกันปีก่อน ซึ่งเป็นไปตามวัฏจักรของธุรกิจบริษัทที่ในช่วง 3 เดือนแรกจะส่งมอบงานน้อย แต่จะค่อยๆ เพิ่มขึ้นในไตรมาสต่อๆ ไป โดยเฉพาะไตรมาส 4 จะเป็นช่วงที่บริษัทจะมีกำไรดีที่สุด 
นอกจากนี้ การระดมทุนผ่านตลาดหลักทรัพย์ ยังช่วยลดภาระดอกเบี้ยได้ 15 ล้านบาท และงานที่เข้าไปประมูลก็มีสัญญาณที่ดี เช่นที่โอมาน หลังจากเพิ่งเซ็นสัญญากับ DHL ซึ่งเป็นหนึ่งในผู้นำด้านธุรกิจโลจิสติกส์ในประเทศไทย ให้บริษัทเป็นผู้ผลิตรถพ่วงตู้แห้ง จำนวน 90 คัน มูลค่า 108.9 ล้านบาท มีกำหนดส่งมอบ 60 คันแรก ภายในไตรมาส 3 
“ไตรมาสแรกผลดำเนินงานเป็นไปตามเป้าหมาย มีรายได้จากการขายและบริการอยู่ที่ 160.09 ล้านบาท และมีอัตรากำไรขั้นต้นอยู่ที่ 22.39% ซึ่งเป็นไปตามที่บริษัทตั้งเป้าไว้” นายสุรเดช กล่าว
ด้านการซื้อขายหุ้น CHO วันที่ 16 พ.ค. ราคาหุ้นขยับขึ้นแรงไปปิดที่จุดสูงสุดของวัน 3.10 บาท เพิ่มขึ้น 0.26 บาท หรือ 9.15% ท่ามกลางมูลค่าซื้อขายหนาตากว่า 585 ล้านบาท 
ทิสโก้ ลุยรีทสหรัฐ หวังกำไร 20%
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ กล่าวว่า ระหว่างวันที่ 20 พ.ค.5 มิ.ย. จะเปิดขายกองทุนเปิด ทิสโก้ ยูเอส รีท ซึ่งเป็นกองทุนแรกของไทยที่มีนโยบายลงทุนในตลาดอสังหาริมทรัพย์ของสหรัฐ โดยจะลงทุนในกองทุน Vanguard Real Estate Investment Trusts (REITs) ETF เพื่อสร้างผลตอบแทนที่ใกล้เคียงกับดัชนี MSCI US REIT
“เศรษฐกิจสหรัฐมีสัญญาณการฟื้นตัวที่ชัดเจนแล้ว และน่าจะกลับมาเติบโตได้ 23% เช่นเดียวกับภาคอสังหาริมทรัพย์ที่เริ่มฟื้นตัวเช่นกัน ซึ่งคาดว่าดัชนี MSCI US REIT จะกลับไปขึ้นไประดับสูงสุดก่อนวิกฤตการเงิน หรือเพิ่มขึ้น 20% จากระดับปัจจุบันภายใน 12 เดือนข้างหน้า และในช่วง 10 ปีที่ผ่านมา ให้ผลตอบแทนรวมปีละ 11%” นายธีรนาถ กล่าว